“หุ้นเอเชีย” เปิดลบ นักลงทุนวิตก “เฟด” เร่งขึ้นดอกเบี้ย 0.75%
“ตลาดหุ้นเอเชีย” เปิดลบ ตามดาวโจนส์ฟิวเจอร์ นักลงทุนกังวลเกี่ยวกับ “เฟด” เร่งปรับขึ้นอัตราดอกเบี้ย 0.75% ในการประชุมเดือนก.ย.นี้ นโยบายในเชิงรุก เพื่อสกัดเงินเฟ้อ อาจจะส่งผลให้เศรษฐกิจสหรัฐเผชิญกับภาวะถดถอย
“ตลาดหุ้นเอเชีย” เปิดลบ นักลงทุนวิตก “เฟด” เร่งขึ้นดอกเบี้ย 0.75% เดือนก.ย.
22 ส.ค. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ ตามทิศทางดาวโจนส์ฟิวเจอร์ เนื่องจากนักลงทุนวิตกกังวลว่าธนาคารกลางสหรัฐ (เฟด) จะเร่งปรับขึ้นอัตราดอกเบี้ยนโยบายในเชิงรุก เพื่อสกัดเงินเฟ้อ
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,654.07 จุด ร่วงลง 276.26 จุด หรือ -0.95%, ดัชนี HSI ตลาดหุ้นฮ่องกงเปิดวันนี้ที่ 19,572.42 จุด ลดลง 200.61 จุด หรือ -1.01% และดัชนี SSE Composite ตลาดหุ้นจีนเปิดวันนี้ที่  3,249.70 จุด ลดลง 8.38 จุด หรือ -0.25%
ขณะที่นักลงทุนกังวลว่า เฟดอาจจะปรับขึ้นอัตราดอกเบี้ย 0.75% เป็นครั้งที่ 3 ในการประชุมเดือนก.ย.นี้ ซึ่งอาจจะส่งผลให้เศรษฐกิจสหรัฐเผชิญกับภาวะถดถอย โดยล่าสุด ตัวเลขคาดการณ์เกี่ยวกับการปรับขึ้นอัตราดอกเบี้ย 0.50% และ 0.75% ในการประชุมเดือนก.ย.เริ่มเข้าใกล้ 50-50 หลังจากที่ก่อนหน้านี้นักลงทุนเทน้ำหนักว่าเฟดจะปรับขึ้นอัตราดอกเบี้ยเพียง 0.50%
“เจ้าหน้าที่เฟดหลายรายส่งสัญญาณว่าจะมีการปรับขึ้นดอกเบี้ยนโยบายมากขึ้น เนื่องจากยังไม่สามารถเอาชนะเงินเฟ้อได้” นายโรดริโก คาทริล นักกลยุทธ์เงินตราของธนาคารเนชันแนล ออสเตรเลีย แบงก์กล่าวในวันนี้
ขณะที่ นักลงทุนจับตาการประชุมประจำปีของเฟดที่เมือง แจ็กสัน โฮล รัฐไวโอมิง ซึ่งมีกำหนดเปิดฉากขึ้นในวันพฤหัสบดีนี้
ทั้งนี้ ธนาคารกลางจีนประกาศลดอัตราดอกเบี้ยเงินกู้ลูกค้าชั้นดี (LPR) ประเภท 1 ปีลง 0.05% แตะที่ 3.65% จากระดับ 3.7% และปรับลดอัตราดอกเบี้ย LPR ประเภท 5 ปีลง 0.15% สู่ระดับ 4.30% จากระดับ 4.45% ในวันนี้ โดยมีเป้าหมายที่จะพยุงเศรษฐกิจให้ฟื้นตัว หลังจากเศรษฐกิจภายในประเทศได้รับผลกระทบอย่างหนักจากการแพร่ระบาดของโรคโควิด-19 และการทรุดตัวของตลาดอสังหาริมทรัพย์
อย่างไรก็ดี ธนาคารกลางจีนปรับลดดอกเบี้ยดังกล่าวน้อยกว่าที่นักวิเคราะห์คาดการณ์ไว้ โดยก่อนหน้านี้นักวิเคราะห์คาดการณ์ว่า ธนาคารกลางจีนจะปรับลดอัตราดอกเบี้ย LPR ประเภท 1 ปีลง 0.10% และปรับลดอัตราดอกเบี้ย LRP ประเภท 5 ปีลงมากกว่า 0.10% ในวันนี้
ด้านบริษัท JD.com และเหม่ยถ่วนมีกำหนดรายงานผลประกอบการภายในสัปดาห์นี้ ส่วนสิงคโปร์จะเปิดเผยข้อมูลเงินเฟ้อ
 